Hei, denne artikkelen er over ett år gammel og kan inneholde utdatert informasjon

(Dagbladet): Anette Giphardt (32) fikk sjokk da Nav kontaktet henne september i fjor. De hadde fått et brev fra arbeidsgiveren, Hæhre Entreprenør, hvor de hadde sendt over en rekke Instagram-bilder hun hadde publisert på sin personlige profil.

De mente bildene viste «en aktiv dame som er i sterk kontrast til sykdomsbilde gitt til arbeidsgiver». Kort tid etter mottok Giphardt en oppsigelse.

Ble sagt opp Hæhre Entreprenør er en av Norges største aktører innen vei- og anleggsutbygging, og har i dag rundt 600 ansatte.

Giphardt hadde da vært hundre prosent sykmeldt siden februar 2013. Arbeidsgiveren hadde hentet bildene fra Instagram-kontoen til Giphardt. Instagram er en fotodelingstjeneste og sosialt nettverk. Bildene viser 32-åringen når hun trener kickboksing, ferierer i Thailand, er på skitur og går tur med hunden.

Giphardt sier at Nav ikke lot bildene få noen konsekvenser, men kort tid seinere mottok Giphardt en oppsigelse fra Hæhre.

FERIEBILDER: Bildene viser 32-åringen når hun trener kickboksing, ferierer i Thailand og går tur med hunden. Foto: PRIVAT Vis mer

- Jeg hadde allerede en god dialog med Nav, sier Giphardt.

Oppsigelsen var begrunnet i flere forhold. Giphardt ble blant annet beskyldt for å ikke ville møte opp på møter, noe hun benekter. Nå har Hæhre trukket oppsigelsen, men fortsatt krever Giphardt erstatning og oppreisning etter det hun mener var en usaklig oppsigelse.

Hun har også fremmet krav om at en endringsoppsigelse blir kjent ugyldig. Hennes advokat har foreslått at saken blir løst med at Giphardts arbeidsforhold hos Hæhre blir avsluttet, og at hun får et sluttvederlag tilsvarende tre måneders lønn og 100 000 kroner i oppreisning. Hæhre har så langt ikke ønsket å inngå forliket, og det blir nå vurdert å stevne arbeidsgiveren.

Hæhre sier til Dagbladet at de ikke ønsker å kommentere saken.

- Vil ikke kommentere «Arbeidsgiver har som policy aldri å kommentere personalsaker i media», skriver Hæhres advokat, Trond Stang, til Dagbladet.

IKKE RELEVANT: - Bildene var i all hovedsak fra før sykefraværet, og ikke relevant for mitt arbeidsforhold, sier Anette Giphardt. Foto: PRIVAT Vis mer

«Vi vil imidlertid påpeke at den oppsigelsen som omtales ble gitt i 13. september 2013 og ble trukket av arbeidsgiver etter et forhandlingsmøte den 11. oktober 2013. Vedkommende er således fortsatt ansatt i Hæhre Entreprenør AS. Vi ønsker for øvrig ikke å kommentere en varslet rettssak til pressen», skriver Stang.

- Gir et annet bilde I et møtereferat Hæhre sendte til Giphardt september 2013, skriver de «arbeidsgiveren har blitt kjent med arbeidstakers profil på sosiale medier der hun gir et annet bilde av seg selv og sin helsetilstand enn det hun har opplyst om til arbeidsgiver. Bildene hun har publisert og kommentert om seg selv henviser til perioder under sitt fravær der hun oppholder seg på ferie, deltar på kickboksing treningsleir i Thailand og for øvrig framstår som frisk og i fysisk aktivitet».

- Bildene var i all hovedsak fra før sykefraværet, og ikke relevant for mitt arbeidsforhold. Jeg syntes det er vanskelig at de ikke tok kontakt med meg før de tok kontakt med Nav. Men gudskjelov tok ikke Nav dette seriøst, sier Giphardt, som sier at den ene turen til Thailand sommeren 2013 var avklart med Nav.

Giphardt viser også til at sykdommen hennes er psykosomatisk, altså både mental og fysisk, og at både fastlegen og Nav synes det er bra hvis hun drar på ski og går turer i sykdomsperioden.

- Det er ekkelt å tenke på at de gikk inn i min private profil, og brukte det som utgangspunkt for å diskutere min helse. Det er fastlegen som har ansvar for å vurdere min helsetilstand - ikke arbeidsgiveren, sier Giphardt.

- AKTIV DAME: Arbeidsgiveren mente bildene viste «en aktiv dame som er i sterk kontrast til sykdomsbilde gitt til arbeidsgiver». Kort tid etter mottok Giphardt en oppsigelse. Foto: PRIVAT Vis mer